Led Zeppelin

Led Zeppelin era un gruppo anglese de rock, formate in London in 1968. Lor membros era Robert Plant (vocales), Jimmy Page (guitarra), John Paul Jones (guitarra basse, clavieros) e John Bonham (batteria). Illes era notate pro lor sono intense de hard rock, que influentiava le elevation del genere metal. Nonobstante, lor musica era diverse e influentiate per le blues, folk e altere generes.

Le banda era formate per Page proque su previe banda, The Yardbirds, se habeva dissolvite quando illes habeva concertos planate. Page formava The New Yardbirds, un banda pro completar iste concertos, que tosto deveniva Led Zeppelin. Ab 1969 usque 1979, illes publicava octo albumes que era successos commercial. Lor sono includeva riffs iconic e virtuositate al guitarra de Page, le rhythmos firme potente de Bonham e le voce distinctive de Plant. Usualmente, Plant scribeva le parolas e Page componeva le musica. Jones collaborava al componer e plus tarde usava le clavieros pro influentiar le sono e experimentos con altere generes.

Lor prime albumes – Led Zeppelin (1969) e Led Zeppelin II (1969) – era specialmente influential in le subgeneres de hard rock e blues rock. Le quarte album sin titulo, usualmente cognoscite como Led Zeppelin IV (1971), deveniva un del albumes de rock le plus succedite commercialmente. Illo includeva un de lor cantos plus famose, Stairway to Heaven. Le banda deveniva un del bandas le plus popular in le mundo e habeva un serie de tours con successo financiari que batteva records. Illes expandeva lor influentias e experimentation, specialmente con le duple album Physical Graffiti (1975). Le banda se dissolveva in 1980 post le morte de John Bonham. Postea, le altere membros ha participate in qualque reuniones; le plus succedite era in 2007.

Como un del bandas le plus popular in le annos 1970, Led Zeppelin ha vendite inter 200 e 300 milliones discos in tote le mundo. Malgrado illes era originalmente impopular con criticos e ha essite accusate del plagiato con alcun cantos, illes deveniva un del gruppos le plus succedite, acclamate e influential de rock. Illes era inducite in le Rock and Roll Hall of Fame in 1995 e le UK Music Hall of Fame in 2006.

 Albumes 
 Led Zeppelin (1969)
 Led Zeppelin II (1969)
 Led Zeppelin III (1970)
 Led Zeppelin IV (1971) (titulo commun)
 Houses of the Holy (1973)
 Physical Graffiti (1975)
 Presence (1976)
 In Through the Out Door (1979)
 Coda (1982)

Led Zeppelin